PATVIRTINTA

Ignalinos r. Didžiasalio „Ryto“ gimnazijos direktoriaus

2018 m. sausio d. įsakymu Nr. V-

**IGNALINOS R. DIDŽIASALIO „RYTO“ GIMNAZIJOS**

**MOKINIŲ ELGESIO TVARKOS APRAŠAS**

**I SKYRIUS**

**BENDROSIOS NUOSTATOS**

1. Mokinių elgesio, tvarkos aprašas (toliau – Aprašas), nustato mokinių elgesį Ignalinos r. Didžiasalio „Ryto“ gimnazijoje ir jos teritorijoje, bendrąsias taisykles dėl narkotinių, psichotropinių medžiagų, alkoholio vartojimo, rūkymo ir kitų administracinių nusižengimų, numato, kokios gali būti taikomos mokinių skatinimo bei drausminimo priemonės.

**II SKYRIUS**

**MOKINIŲ TEISĖS**

1. Mokiniai turi teisę:
   1. Mokytis Ignalinos r. Didžiasalio „Ryto“ gimnazijoje pagal savo gebėjimus ir poreikius bei įgyti valstybinius standartus atitinkantį išsilavinimą.
   2. Nuo 14 metų savarankiškai pasirinkti dorinio ugdymo programą (etiką ar tikybą).
   3. Gauti kokybiškas ugdymo paslaugas.
   4. Pasirinkti programų modulius, pasirenkamųjų dalykų programas, neformaliojo ugdymo būrelius.
   5. Gauti specialiojo pedagogo, logopedo, socialinio pedagogo, visuomenės sveikatos priežiūros specialisto pagalbą, informaciją apie savo pasiekimų vertinimą ir kitą su mokymosi procesu susijusią informaciją.
   6. Turėti higienos reikalavimus atitinkantį mokymosi krūvį ir darbo vietą.
   7. Atstovauti mokyklai olimpiadose, konkursuose, viktorinose, varžybose.
   8. Dalyvauti mokyklos savivaldoje.
   9. Įstatymų nustatyta tvarka ginti savo teises.
   10. Dalyvauti, kai svarstomas mokinio elgesys.

**III SKYRIUS**

**MOKINIŲ PAREIGOS**

1. Mokiniai privalo:
   1. Gerbti valstybės istoriją, simbolius, papročius bei tradicijas, mokyklą. Pagarbiai bendrauti su mokytojais ir kitais bendruomenės nariais.
   2. Laikytis ugdymo sutarties sąlygų ir mokyklos vidaus tvarką reglamentuojančių dokumentų reikalavimų.
   3. Mokytis pagal privalomo švietimo programas iki 16 metų.
   4. Tausoti visuomeninį, privatų ir mokyklos turtą.
   5. Laikytis higienos reikalavimų, tvarkingai apsirengti. Patalpose draudžiama dėvėti striukes ir galvos apdangalus.
   6. Visur vadovautis etikos, mandagaus elgesio, atsakomybės už savo elgesį principais.
   7. Pamokų ir pertraukų metu netriukšmauti, nespardyti sienų, netrankyti durų, nesistumdyti, nesėdėti ant palangių, nesityčioti iš kitų, nevartoti necenzūrinių žodžių.
   8. Sporto salės persirengimo kambariuose elgtis kultūringai, saugoti savo ir kitų daiktus.
   9. Praleidus pamokas, pateikti tėvų ar globėjų raštišką pateisinimą, praleidus daugiau nei 3 dienų pamokas – medicinos arba kitos įstaigos išduotą pažymą. Pateisinantis dokumentas turi būti pateiktas mokiniui grįžus į mokyklą.
   10. Draudžiama į mokyklą neštis pavojų keliančius bei nebūtinus darbui pamokoje daiktus. Pavojų keliantys daiktai paimami ir perduodami tėvams.
   11. Mokykloje, visuomeniniuose renginiuose ir ekskursijų metu mokiniai privalo laikytis saugaus elgesio reikalavimų.
   12. Į išvykas ir ekskursijas mokiniai vyksta tik su mokytoju, gavus direktoriaus leidimą, kuris įforminamas įsakymu. Mokiniai raštu supažindinami su saugaus elgesio reikalavimais.
   13. Mokiniai turi rūpintis asmeninių daiktų saugumu, nepalikti vertingų daiktų be priežiūros.
   14. Rastus daiktus mokiniai turi perduoti mokyklos budėtojui arba administracijai.
   15. Mokiniams draudžiama smurtauti, lošti kortomis, žaisti pavojingus ir azartinius žaidimus, naudoti pirotechnines priemones.
   16. Bibliotekoje, valgykloje ar kitose mokyklos patalpose mokiniai privalo laikytis nustatytos tvarkos.
   17. Mokiniams draudžiama rūkyti, vartoti alkoholinius ir energinius gėrimus, narkotines medžiagas.
   18. Mokinys, pastebėjęs sugadintą turtą, tuojau pat informuoja mokytoją ar mokyklos administraciją.
   19. Kilus nesutarimams tarp mokinio ir mokyklos darbuotojo, kreipiamasi į mokyklos direktorių. Jei direktoriaus sprendimas netenkina bent vienos pusės, kreipiamasi į mokyklos tarybą.
   20. Mokinys, išvykdamas mokytis į kitą mokyklą, privalo atsiskaityti su mokyklos biblioteka ir dalykų mokytojais.
   21. Pasitikrinti sveikatą ir iki einamųjų metų rugsėjo 15 dienos pateikti klasės auklėtojui gydytojo išduotą pažymą.

**IV SKYRIUS**

**MOKINIŲ ELGESYS PAMOKŲ METU**

1. Mokiniai privalo turėti reikiamas mokymosi priemones ir atlikti jiems skirtas užduotis.
2. Mokiniams draudžiama savo elgesiu trukdyti darbą mokytojui ir klasiokams.
3. Pamokų metu naudotis mobiliaisiais telefonais ir ausinukais galima tik mokytojui leidus, o jų garsiniai signalai turi būti išjungti. Jei yra būtina atsiliepti į skambutį, mokinys, paprašęs mokytojo, gali išeiti iš klasės.
4. Iš pamokos galima išeiti tik mokytojui leidus.
5. Mokiniai privalo kultūringai bendrauti ne tik tarpusavyje, bet ir su mokyklos darbuotojais, svečiais ir kitais asmenimis.
6. Mokykloje ir jos teritorijoje mokiniai privalo laikytis saugaus elgesio reikalavimų.

**V SKYRIUS**

**MOKINIŲ ATSAKOMYBĖ**

1. Mokiniams, nesilaikantiems Mokinio elgesio taisyklių, taikomos šios drausminės nuobaudos:
   1. Klasės auklėtojo arba mokytojo pastaba (žodžiu arba raštu).
   2. Svarstymas klasės kolektyve, Vaiko gerovės komisijoje, mokytojų tarybos posėdyje.
   3. Direktoriaus pastaba (raštu, įsegant į asmens bylą).
   4. Direktoriaus papeikimas (raštu, įsegant į asmens bylą).
   5. Svarstymas rajono savivaldybės administracijos Vaiko gerovės komisijoje dėl minimalios ar vidutinės priežiūros skyrimo.
   6. Drausminių nuobaudų apskaitą tvarko klasės auklėtojai ir teikia informaciją tėvams (globėjams).
   7. Mokiniui tyčia sugadinus mokyklos turtą, jo tėvai (globėjai) privalo atlyginti padarytą žalą.
   8. Vadovaujantis LR įstatymais, už rūkymą, alkoholio ar narkotinių medžiagų vartojimą mokykloje ir jos teritorijoje, mokiniai gali būti perduodami policijai ir informuojami tėvai (globėjai).

**VI SKYRIUS**

**MOKINIŲ SKATINIMAS**

1. Mokiniai gali būti skatinami už labai gerą mokymąsi, lankomumą, dalyvavimą olimpiadose, konkursuose bei aktyvų dalyvavimą mokyklos, klasės renginiuose, savivaldoje tokia tvarka:
   1. Viešas pagyrimas klasėje, pagyrimas ir/ar padėka tėvams (globėjams) įrašant į dienyną asmeniškai mokiniui ir/ar tėvams (globėjams).
   2. Mokyklos direktoriaus įsakymu pareiškiama padėka.
   3. Mokyklos direktoriaus Padėkos raštas.
   4. Puikiai ir labai gerai besimokantiems mokiniams mokslo metų pabaigoje įteikiami medaliai.
   5. Visiškai ar iš dalies apmokamos ekskursijos.
   6. Labai gerai besimokančių mokinių pavardžių viešinimas mokyklos erdvėse.
   7. Kitos skatinimo priemonės.

**VII SKYRIUS**

**BAIGIAMOSIOS NUOSTATOS**

1. Priimtą į gimnaziją mokinį, su šiomis Taisyklėmis pasirašytinai supažindina klasės auklėtojas.
2. Mokinių supažindinimas su Taisyklėmis fiksuojamas elektroninio dienyno skyriuje „Saugaus elgesio ir kiti instruktažai“.
3. Mokytojai pakartotinai supažindina mokinius su šiomis Taisyklėmis, jei pastebi, kad mokiniai nesilaiko jose reglamentuotų elgesio normų.
4. Klasių auklėtojai ir dalykų mokytojai mokinius pasirašytinai supažindina su saugaus elgesio, tvarkos ir darbo taisyklėmis mokomųjų dalykų kabinetuose, sporto salėje ir išvykose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_